ಭಾರತೀಯ ಯೋಧರಿಗಾಗಿ ಅಮೆರಿಕಾದಿಂದ ಬಂದ ಚಳಿಗಾಲದ ವಿಶೇಷ ಸೂಟ್, ರೈಫಲ್ ಲಡಾಖ್: ಚೀನಾದ ಕಿರಿಕ್ ನಡುವೆ ಲಡಾಖ್ ಗಡಿಯಲ್ಲಿ, ಮೈ ಹೆಪ್ಪುಗಟ್ಟಿಸುವ ಚಳಿಯಲ್ಲೂ ಕಾರ್ಯನಿರ್ವಹಿಸುವ ದೇಶದ ಯೋಧರಿಗಾಗಿ ವಿಶೇಷ ವಸ್ತ್ರಗಳನ್ನ ಅಮೆರಿಕಾದಿಂದ ತರಿಸಿಕೊಳ್ಳಲಾಗಿದೆ. ವಿಪರೀತ ಚಳಿಯ ಪ್ರದೇಶಗಳಲ್ಲಿ ಧರಿಸುವ ಈ ಜಾಕೆಟ್ ಅನ್ನು ಭಾರತೀಯ ಯೋಧರೊಬ್ಬರು ಧರಿಸಿರೋದನ್ನ ಇಲ್ಲಿ ಕಾಣಬಹುದು. ಹಾಗೂ ಯೋಧನ ಕೈಯಲ್ಲಿರುವುದು ಇತ್ತೀಚೆಗಷ್ಟೇ ಖರೀದಿಸಲಾಗಿರುವ ಸಿಗ್ ಸಾರ್ ಅಸಲ್ಟ್ ರೈಫಲ್. ಚಳಿಗಾಲ ಸಮೀಪಿಸುತ್ತಿರುವ ಹಿನ್ನೆಲೆ ಭಾರತವು ಸೇನಾಪಡೆಗಾಗಿ ಅಮೆರಿಕಾದಿಂದ ವಿಶೇಷ, ಹೈ ಆಲ್ಟಿಟ್ಯೂಟ್ ಮಿಲಿಟರಿ ಗೇರ್ ಎತ್ತರದ ಶ್ರೇಣಿಯಲ್ಲಿ ಧರಿಸುವ ವಸ್ತ್ರಗಳನ್ನ ಖರೀದಿಸಿದೆ. ಶೀಘ್ರವಾಗಿ ವಸ್ತ್ರಗಳ ಪೂರೈಕೆಯಾಗುವಂತೆ ಅಮೆರಿಕಾದೊಂದಿಗಿನ LEMOA Logistics Exchange Memorandum of Agreement ಒಪ್ಪಂದವನ್ನ ಬಳಸಿಕೊಂಡು ಖರೀದಿ ಮಾಡಿದೆ. ಈ ಒಪ್ಪಂದ, ಭಾರತ ಮತ್ತು ಅಮೆರಿಕಾ ಸಶಸ್ತ್ರ ಪಡೆಗಳಿಗೆ ಅಗತ್ಯವಿರುವ ಆಹಾರ, ವಸ್ತ್ರ, ಬಿಡಿ ಭಾಗಗಳು, ವೈದ್ಯಕೀಯ ಸೇವೆ ಸೇರಿದಂತೆ ಇತರೆ ಯಾವುದೇ ಅಗತ್ಯ ಸೇವೆಗಳ ಪೂರೈಕೆಯನ್ನ ಸುಗಮಗೊಳಿಸುತ್ತದೆ. LEMOA ಒಪ್ಪಂದದ ಅಡಿ ಭಾರತ ಅಮೆರಿಕಾದಿಂದ ಜಾಕೆಟ್ ಹಾಗೂ ಸ್ಲೀಪಿಂಗ್ ಬ್ಯಾಗ್ಗಳನ್ನ ಖರೀಸಿದೆ ಎಂದು ವರದಿಯಾಗಿದೆ. ಅಮೆರಿಕಾದಿಂದ ಖರೀದಿ ಮಾಡಲಾಗಿರೋ ವಸ್ತ್ರಗಳನ್ನ ಹಾಗೂ ರೈಫಲ್ಗಳನ್ನ ಲಡಾಖ್ಗೆ ಕಳಿಸಲಾಗುತ್ತದೆ.